text: Demente kan også danse
  11 juli 2014 kl. 08.24
  Demente får det bedre, hvis de danser.
  På OK-Plejecentret Dreyershus i Kolding har de gode erfaringer med demente, der deltager i dans.
  Det er sygeplejerske og demenskonsulent Susanne Rishøj, der har udviklet konceptet ?Erindringsdans?.
  - Vi oplever en meget stor glæde hos deltagerne og mærker, hvordan flere af beboerne pludselig liver op. Den opløftede stemning kan mærkes i dagene efter på plejehjemmet, fortæller Iben Corydon fra OK-Plejecentret Dreyershus i Kolding.
  - Mennesker med en demenssygdom har ofte en relativ god hukommelse for episoder der ligger tilbage i tiden, ligesom bevægelser som eksempelvis dansetrin kan blive hængende i hukommelsen. Med musikken og trinene kan Erindringsdans åbne op for gode minder og give demente en succesfuld oplevelse i socialt samvær med andre, fortæller Susanne Rishøj.
  Nu bliver Erindringsdans til et projekt på i alt 180 plejecentre fordelt på 30 kommuner over hele landet. Projektet løber frem til den 30. september 2016.
   
  Erindringsdans er et koncept, der blev udviklet i 2008 af sygeplejerske Susanne Rishøj, og som består af flere dansesessioner af 1 times varighed, der er målrettet mennesker med en demenssygdom, bosiddende på plejecentre. Konceptet tager udgangspunkt i reminiscensmetoden, der systematisk anvender minder og erindringer, som et bidrag til at genopvække eller forstærke følelsen af personlig identitet og selvværd hos svage ældre, herunder mennesker med demens. Erindringsdans er let at iværksætte og har en positiv og afsmittende effekt i forhold til at skabe livsglæde. Erindringsdans er en aktivitet, der styrker sociale relationer mellem beboere, personale, pårørende og frivillige.
  
  